2 vóór, 2 ná transitorooftogte vasgetrekBheki Cele. Foto: GCIS Vier vermeende transitorowers is Maandag en Dinsdag in twee afsonderlike voorvalle onderskeidelik in die Vrystaat en Oos-Kaap in hegtenis geneem. Brig. Vishnu Naidoo, nasionale polisiewoordvoerder, het Woensdag gesê in die eerste voorval is twee verdagtes, onderskeidelik 28 en 30 jaar oud, Maandag buite Senekal in die Vrystaat aangekeer. “ŉ Taakspan bestaande uit die Valke, misdaadintelligensie-eenheid, taktiesereaksiespan en die polisie van Senekal het ŉ intelligensiegedrewe operasie op die N5 uitgevoer waar hulle op die verdagtes toegeslaan het. Die verdagtes, albei van Mamelodi in Pretoria, het in ŉ VW Polo Vivo gesit en wag om ŉ geldwa in ŉ hinderlaag te lei,” het Naidoo gesê. Die polisie het tydens die inhegtenisneming beslag gelê op die voertuig en twee ongelisensieerde pistole en ammunisie. In die ander voorval is twee mans in hegtenis geneem nadat ŉ geldwa Maandag om 17:30 voor Ngcobo in die Oos-Kaap beroof is. “ŉ Groep mans het op die geldwa geskiet en die voertuig het omgeslaan. Die verdagtes het springstof gebruik om toegang tot die geldbokse te kry, terwyl die veiligheidsbeamptes steeds in die voertuig was. Die verdagtes het met ŉ onbekende bedrag geld in twee voertuie, waarvan hulle een op die toneel gekaap het, op die vlug geslaan.” Die veiligheidswagte het geringe beserings tydens die rooftog opgedoen. “ŉ Taakspan het die voorval ondersoek en dit het Dinsdag om 01:00 tot die inhegtenisneming van twee verdagtes in Alice gelei. Die polisie het ŉ groot bedrag geld teruggekry en ook beslag gelê op ŉ vuurwapen en twee gesteelde Mercedes-Benz-voertuie.” Bheki Cele, minister van polisie, en genl. Khehla John Sitole, nasionale polisiekommissaris, het die onderskeie spanne geloof vir hul optrede wat tot die inhegtenisnemings gelei het. “Ek is tevrede, veral met die misdaadintelligensie-eenheid wat die transitorooftogte identifiseer en verdagtes aankeer voordat hulle in staat is om [die rooftogte] uit te voer,” het Cele gesê.